CELEX: 32020D2000
Language: mt
Date: 2020-11-27 00:00:00
Title: Deċiżjoni tal-Kunsill (UE) 2020/2000 tas-27 ta’ Novembru 2020 dwar il-konklużjoni, f’isem l-Unjoni Ewropea, tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Seychelles u tal-protokoll ta’ implimentazzjoni tiegħu (2020-2026)

8.12.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 413/1
               
            
         DEĊIŻJONI TAL-KUNSILL (UE) 2020/2000
         tas-27 ta’ Novembru 2020
         dwar il-konklużjoni, f’isem l-Unjoni Ewropea, tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Seychelles u tal-protokoll ta’ implimentazzjoni tiegħu (2020-2026)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43, flimkien mal-Artikolu 218(6), it-tieni subparagrafu, il-punt (a)(v), u l-Artikolu 218(7) tiegħu,
         Wara li kkunsidra l-proposta mill-Kummissjoni Ewropea,
         Wara li kkunsidra l-approvazzjoni tal-Parlament Ewropew (1),
         Billi:
         
                     (1)
                  
                  
                     Skont id-Deċiżjoni tal-Kunsill (UE) 2020/272 (2), il-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Seychelles (il-“Ftehim ta’ Sħubija”) u l-protokoll ta’ implimentazzjoni tiegħu (il-“Protokoll”) ġew iffirmati fl-24 ta’ Frar 2020 soġġetti għall-konklużjoni tagħhom f’data aktar tard.
                  
               
                     (2)
                  
                  
                     Il-Ftehim ta’ Sħubija jħassar il-Ftehim ta’ Sħubija fis-Settur tas-Sajd bejn il-Komunità Ewropea u r-Repubblika tas-Seychelles (3), li daħal fis-seħħ fit-2 ta’ Novembru 2007 għal perijodu ta’ sitt snin u li ġġedded b’mod taċitu, u li għalhekk għadu fis-seħħ.
                  
               
                     (3)
                  
                  
                     L-aktar protokoll reċenti li jimplimenta l-Ftehim ta’ Sħubija fis-Settur tas-Sajd bejn il- Komunità Ewropea u r-Repubblika tas-Seychelles (4) ġie iffirmat fit-18 ta’ Diċembru 2013 u ġie applikat provviżorjament mit-18 ta’ Jannar 2014. Huwa ntemm fis-17 ta’ Jannar 2020.
                  
               
                     (4)
                  
                  
                     L-għan tal-Ftehim ta’ Sħubija u tal-Protokoll huwa li jippermetti lill-Unjoni u lir-Repubblika tas-Seychelles (“Seychelles”) jaħdmu flimkien aktar mill-qrib biex ikomplu jippromwovu l-iżvilupp ta’ politika tas-sajd sostenibbli, u li jippermetti l-użu responsabbli tar-riżorsi tas-sajd fiż-żona tas-sajd tas-Seychelles u fl-Oċean Indjan, filwaqt li jikkontribwixxu għal kundizzjonijiet deċenti tax-xogħol fis-settur tas-sajd.
                  
               
                     (5)
                  
                  
                     Jenħtieġ li l-Ftehim ta’ Sħubija u l-Protokoll jiġu approvati.
                  
               
                     (6)
                  
                  
                     L-Artikolu 12 tal-Ftehim ta’ Sħubija jipprevedi l-istabbiliment ta’ Kumitat Konġunt li għandu jkun responsabbli għall-monitoraġġ tal-applikazzjoni tal-Ftehim ta’ Sħubija u tal-Protokoll. Barra minn hekk, il-Kumitat Konġunt jista’ japprova ċerti emendi tal-Protokoll. Sabiex teħfief l-approvazzjoni ta’ tali modifiki, jenħtieġ li l-Kummissjoni tkun awtorizzata, soġġetta għal kondizzjonijiet sostantivi u proċedurali, li tapprovahom f’isem l-Unjoni skont proċedura simplifikata.
                  
               
                     (7)
                  
                  
                     Jenħtieġ li l-Kunsill jistabbilixxi l-pożizzjoni tal-Unjoni dwar il-modifiki proposti għall-Protokoll. Jenħtieġ li l-modifiki proposti jiġu approvati dment li minoranza ta’ Stati Membri li timblokka skont l-Artikolu 16(4) tat-Trattat dwar l-Unjoni Ewropea ma toġġezzjonax għal dawk il-modifiki.
                  
               
                     (8)
                  
                  
                     Jenħtieġ li l-Ftehim ta’ Sħubija u l-Protokoll jidħlu fis-seħħ malajr kemm jista’ jkun minħabba l-importanza ekonomika tal-attivitajiet tas-sajd tal-Unjoni fiż-żona tas-sajd tas-Seychelles u l-ħtieġa li titnaqqas kemm jista’ jkun l-interruzzjoni ta’ tali attivitajiet,
                  
               ADOTTA DIN ID-DEĊIŻJONI:
         
            Artikolu 1
            Il-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Seychelles (il-“Ftehim ta’ Sħubija”) u l-Protokoll dwar l-Implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Seychelles (2020-2026) (il-“Protokoll”) huma b’dan approvati f’isem l-Unjoni (5).
         
         
            Artikolu 2
            Il-President tal-Kunsill għandu, f’isem l-Unjoni, jagħti n-notifika prevista fl-Artikolu 19 tal-Ftehim ta’ Sħubija u n-notifika prevista fl-Artikolu 17 tal-Protokoll.
         
         
            Artikolu 3
            Skont il-proċedura u l-kondizzjonijiet stabbiliti fl-Anness għal din id-Deċiżjoni, il-Kummissjoni hija b’dan awtorizzata tapprova, f’isem l-Unjoni, il-modifiki għall-Protokoll adottati mill-Kumitat Konġunt stabbilit skont l-Artikolu 12 tal-Ftehim ta’ Sħubija.
         
         
            Artikolu 4
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, is-27 ta’ Novembru 2020.
            
               
                  Għall-Kunsill
               
               
                  Il-President
               
               M. ROTH
            
         
         
            (1)  Approvazzjoni tal-11 ta’ Novembru 2020 (għadha ma ġietx ippubblikata fil-Ġurnal Uffiċjali).
         
            (2)  Deċiżjoni tal-Kunsill (UE) 2020/272 tal-20 ta’ Frar 2020 dwar il-konklużjoni, f’isem l-Unjoni, tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Seychelles u tal-protokoll ta’ implimentazzjoni tiegħu (2020-2026) (ĠU L 60, 28.2.2020, p. 3).
         
            (3)  ĠU L 290, 20.10.2006, p. 2.
         
            (4)  Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija fis-Settur tas-Sajd bejn l-Unjoni Ewropea u r-Repubblika tas-Seychelles (ĠU L 4, 9.1.2014, p. 3).
         
            (5)  It-testi tal-Ftehim ta’ Sħubija u tal-Protokoll ġew ippubblikati fil-ĠU L 60, 28.2.2020, p. 5.
      
      
         
            “ANNESS
            
               PROĊEDURA U KONDIZZJONIJIET GĦALL-APPROVAZZJONI TA' MODIFIKI GĦALL-PROTOKOLL LI GĦANDU JIĠI ADOTTAT MILL-KUMITAT KONĠUNT
            
            Meta l-Kumitat Konġunt jintalab jadotta modifiki għall-Protokoll skont l-Artikolu 12(3) tal-Ftehim ta’ Sħubija, u skont l-Artikolu 6 tal-Protokoll, il-Kummissjoni għandha tkun awtorizzata tapprova l-modifiki proposti f’isem l-Unjoni bil-kundizzjonijiet li ġejjin.
            
                        (1)
                     
                     
                        Il-Kummissjoni għandha tiżgura li l-approvazzjoni f’isem l-Unjoni:
                        
                                    (a)
                                 
                                 
                                    tkun konformi mal-objettivi tal-politika komuni tas-sajd;
                                 
                              
                                    (b)
                                 
                                 
                                    tkun kompatibbli mar-regoli rilevanti adottati mill-organizzazzjonijiet reġjonali għall-ġestjoni tas-sajd u tkun tqis il-ġestjoni konġunta min-naħa tal-Istati kostali;
                                 
                              
                                    (c)
                                 
                                 
                                    tkun tqis l-aħħar informazzjoni statistika, bijoloġika u ta’ tip ieħor rilevanti mibgħuta lill-Kummissjoni.
                                 
                              
                  
                        (2)
                     
                     
                        Qabel ma tapprova l-modifiki proposti f’isem l-Unjoni, il-Kummissjoni għandha tibgħathom lill-Kunsill biżżejjed żmien qabel il-laqgħa rilevanti tal-Kumitat Konġunt.
                     
                  
                        (3)
                     
                     
                        Il-Kunsill għandu jivvaluta l-konformità tal-modifiki proposti mal-kriterji stabbiliti fil-punt 1.
                     
                  
                        (4)
                     
                     
                        Il-Kummissjoni għandha tapprova l-modifiki proposti f’isem l-Unjoni, dment li għadd ta’ Stati Membri li jkun daqs minoranza li timblokka lill-Kunsill, skont l-Artikolu 16(4) tat-Trattat dwar l-Unjoni Ewropea, ma joġġezzjonawx għalihom. F’każ li jkun hemm it-tali minoranza li timblokka, il-Kummissjoni għandha tirrifjuta l-modifiki proposti f’isem l-Unjoni.
                     
                  
                        (5)
                     
                     
                        Jekk, matul laqgħat ulterjuri tal-Kumitat Konġunt, ikun impossibbli li jintlaħaq ftehim, inkluż fuq il-post, il-kwistjoni għandha terġa’ tintbagħat lill-Kunsill, skont il-proċedura stabbilita fil-punti 2 sa 4, sabiex il-pożizzjoni tal-Unjoni tkun tista’ tqis elementi ġodda.
                     
                  
                        (6)
                     
                     
                        Il-Kummissjoni hija mistiedna tieħu l-miżuri kollha meħtieġa, fiż-żmien dovut, biex tiżgura s-segwitu tad-deċiżjoni tal-Kumitat Konġunt, inkluż, meta dan ikun xieraq, il-pubblikazzjoni tad-deċiżjoni rilevanti f’Il-Ġurnal Uffiċjali tal-Unjoni Ewropea u t-tressiq ta’ kull proposta meħtieġa għall-implimentazzjoni ta’ dik id-deċiżjoni.
                     
                  Fir-rigward ta' kwistjonijiet oħrajn li ma jikkonċernawx modifiki għall-Protokoll skont l-Artikolu 12(3) tal-Ftehim ta’ Sħubija u skont l-Artikolu 6 tal-Protokoll, il-pożizzjoni li l-Unjoni għandha tieħu fil-Kumitat Konġunt għandha tiġi stabbilita skont it-Trattati u skont il-prattiki ta’ ħidma stabbiliti.”